Președintele Cehiei, Petr Pavel, a suferit un accident de motocicletă și a fost spitalizat în urma acestuia.
Starea liderului ceh este una bună, accidentul nefiind grav, notează presa din această țară.
Rănile suferite de președinte nu sunt grave, dar vor necesita observație la Spitalul Militar Central din Praga. Poliția a spus că accidentul nu a avut loc pe un drum, ci pe o pistă de sport închisă.
Purtătorul de cuvânt al preşedintelui, Vít Kolar, a declarat pentru Televiziunea Cehă (ČT) că Pavel va rămâne probabil în spital timp de câteva zile. Kolar a precizat că spitalizarea preşedintelui nu ar urma să aibă un impact semnificativ asupra programului său, având în vedere că urmează weekendul.
Poliţia a precizat că nu va deschide o anchetă, deoarece accidentul a avut loc pe un circuit sportiv închis.